《杨花》
唐代·齐己

暖景照悠悠，遮空势渐稠。乍如飞雪远，未似落花休。

万带都门外，千株渭水头。纷纭知近夏，销歇恐成秋。

软著朝簪去，狂随别骑游。旆冲离馆驿，莺扑绕宫楼。

江国晴愁对，池塘晚见浮。虚窗萦笔雅，深院藉苔幽。

静堕王孙酒，繁黏客子裘。咏吟何洁白，根本属风流。

向日还轻举，因风更自由。不堪思汴岸，千里到扬州。

作者简介：齐己（863年—937年）出家前俗名胡德生，晚年自号衡岳沙门，湖南长沙宁乡县祖塔乡人，唐朝晚期著名诗僧。